SMPC พุ่งเกือบ 8% โบรกฯจัดเป็น Growth Stock-คาดกำไร Q4/58 ทำสถิติใหม่
SMPC พุ่งเกือบ 8% โบรกฯจัดเป็น Growth Stock-คาดกำไร Q4/58 ทำสถิติใหม่
28 ม.ค. 2559

ผู้สื่อข่าวรายงานว่า บริษัท สหมิตรถังแก๊ส จำกัด (มหาชน) หรือ SMPC ณ เวลา 10.41 น. อยู่ที่ระดับ 8.20 บาท บวก 0.60 บาท หรือ 7.89 % ด้วยมูลค่าซื้อขาย 104.81 ล้านบาท

บล.เคทีบี (ประเทศไทย) ระบุในบทวิเคราะห์ฯวันนี้ (28 ม.ค.)แนะ”ซื้อ”หุ้น SMPC จัดให้เป็นหุ้น Growth Stock ที่น่าสนใจ พร้อมทั้งปรับราคาเป้าหมายปี 59 ขึ้นเป็น 9.30 บาท จากเดิม 8 บาทหลังจากปรับคาดการณ์กำไรขึ้น โดยยังอิงระดับ PER ใกล้เคียงเดิมราว 13 เท่า
SMPC จะเป็นบริษัทที่มีการเติบโตที่น่าสนใจ ทั้งจากแนวโน้มกำไรปกติที่คาดว่าจะเติบโตโดดเด่นใน ไตรมาส 4/58 และคาดจะยังคงเติบโตได้ดีเฉลี่ยต่อปี 18% ในช่วง 2 ปีข้างหน้า ปัจจัยความเสี่ยงที่สำคัญลดลงมากจากราคาเหล็กที่จะมีโอกาสปรับตัวลงค่อนข้างน้อยแล้ว และได้ผลบวกจากราคา LPG ที่ปรับตัวลดลงค่อนข้างมาก
ทั้งนี้ คาดกำไรสุทธิ ไตรมาส 4/58 ที่ 130 ล้านบาท เพิ่มขึ้น 47% เทียบไตรมาสก่อนหน้า และ 308% เทียบช่วงเดียวกันของปีก่อน ซึ่งหากเทียบเป็นกำไรปกติจะทำระดับสูงสุดใหม่ แต่หากเทียบกำไรสุทธิยังต่ำกว่าไตรมาส 2/58 เนื่องจากไตรมาส 2/58 มีกำไรพิเศษจากใช้สิทธิทางภาษีประมาณ 117 ล้านบาท
กำไรปกติใน ไตรมาส 4/58 ที่เติบโตโดดเด่นเป็นผลจากปริมาณการขายถังแก๊สที่คาดเติบโตมากถึง 25% เทียบไตรมาสก่อนหน้า และ 60% เทียบช่วงเดียวกันของปีก่อน มีปัจจัยจากราคาเหล็กที่เริ่มทรงตัว และราคา LPG ที่ลดลงมาก ส่งผลให้มีความต้องการใช้ถังแก๊ส LPG เพิ่มขึ้นมาก โดยเฉพาะประเทศในแถบเอเชียใต้ และแอฟริกา ที่เปลี่ยนจากการใช้ฟืนเป็นเชื้อเพลิงมาเป็น LPG มากขึ้น
ขณะที่ราคาขายเริ่มทรงตัวจากไตรมาส 3/58 แต่ลดลงเมื่อเทียบกับไตรมาส 4/57 ราว 25% ส่งผลให้เราคาดว่ารายได้ใน ไตรมาส 4/58 อยู่ที่ 866 ล้านบาท เพิ่มขึ้น 25% เทียบไตรมาสก่อนหน้า และ 39% เทียบช่วงเดียวกันของปีก่อน ด้านอัตรากำไรขั้นต้นใน ไตรมาส 4/58 คาดจะเพิ่มขึ้นเป็น 30% จากไตรมาส 3/58 ที่ 25.4% และไตรมาส 4/57 ที่ 18.8% เนื่องจากอัตราการใช้กำลังการผลิตที่เพิ่มขึ้นเป็น 91% จาก ไตรมาส 3/58 ที่ 76% และไตรมาส 4/57 ที่ 70% ทำให้เกิดผล economy of scale
ดังนั้น รวมทั้งปี 58 แม้คาดรายได้จะลดลง 2.8% เทียบช่วงเดียวกันของปีก่อน ซึ่งเป็นผลจากราคาขายที่ลดลงตามราคาเหล็กที่ปรับตัวลง แต่ปริมาณขายยังเติบโตถึง 15.7% เทียบช่วงเดียวกันของปีก่อน ส่งผลให้อัตราการใช้กำลังการผลิตที่สูงขึ้น ทำให้อัตรากำไรขั้นต้นเพิ่มขึ้นมาก และคาดกำไรปกติในปี 2558 อยู่ที่ 315 ล้านบาท เพิ่มขึ้น 14% เทียบช่วงเดียวกันของปีก่อน ส่วนกำไรสุทธิคาดที่ 432 ล้านบาท เพิ่มขึ้น 57% เทียบช่วงเดียวกันของปีก่อน           